Asigurarea de sănătate. Serviciile medicale care nu sunt decontate
- Bianca Ion
- 19 martie 2024, 17:50
Asigurarea de sănătate cuprinde majoritatea serviciilor medicale, medicamentele gratuite sau compensate, îngrijirea medicală și alte investigații. Cu toate acestea, există numeroase servicii care nu sunt incluse și pe care românii trebuie să le suporte din propriul buzunar.
Asigurarea de sănătate dă bătăi de cap românilor
În cadrul sistemului de asigurări sociale de sănătate, toate persoanele asigurate, indiferent de modalitatea prin care și-au dobândit calitatea de asigurat, au acces la pachetul de bază de servicii medicale.
Acesta include consultațiile medicului de familie și ale medicului specialist în ambulatoriu sau spital, investigațiile paraclinice, îngrijirile medicale și paliative la domiciliu, medicamentele compensate, dispozitivele medicale, serviciile de recuperare medicală, medicina fizică și de reabilitare.
Ce drepturi oferă asigurarea de sănătate
În cadrul sistemului de asigurări sociale, asigurații au următoarele drepturi: să aleagă furnizorii de servicii medicale, precum și casa de asigurări de sănătate la care se înscriu; să fie înscriși pe lista unui medic de familie ales în mod liber; să își schimbe medicul de familie ales, dar nu mai des de o dată la 6 luni. Au dreptul să beneficieze de servicii de asistență medicală preventivă și de promovare a sănătății, servicii medicale în ambulatorii și în spitale aflate în contract cu casele de asigurări de sănătate, servicii medicale de urgență, unele servicii de asistență stomatologică, tratament fizioterapeutic și de recuperare, dispozitive medicale, tehnologii și dispozitive asistive.
Printre altele să li se garanteze confidențialitatea privind datele, în special în ceea ce privește diagnosticul și tratamentul, precum și să aibă dreptul la informații în cazul tratamentelor medicale; să beneficieze de concedii și indemnizații de asigurări sociale de sănătate, în condițiile legii.
Ce servicii medicale nu sunt decontate
Conform ghidului asiguratului redactat de CNAS, serviciile care nu sunt decontate din fond, iar contravaloarea acestora este suportată fie de către asigurat, fie de către unitățile care le solicită, fie din bugetul de stat sau din alte surse, după caz, includ următoarele:
- a) Serviciile medicale acordate în caz de boli profesionale, accidente de muncă și sportive, asistență medicală la locul de muncă și asistență medicală a sportivilor;
- b) Unele servicii medicale de înaltă performanță;
- c) Unele servicii de asistență stomatologică;
- d) Serviciile hoteliere cu grad înalt de confort;
- e) Corecțiile estetice efectuate persoanelor cu vârsta de peste 18 ani;
- f) Unele medicamente, materiale sanitare și tipuri de transport;
- g) Serviciile medicale solicitate și eliberarea actelor medicale solicitate de autoritățile care, prin activitatea lor, au dreptul să cunoască starea de sănătate a asiguraților;
- h) Fertilizarea in vitro;
Ce alte servicii medicale trebuie plătite de români
- i) Asistența medicală la cerere;
- j) Contravaloarea unor materiale necesare corectării văzului și auzului;
- k) Contribuția personală din prețul medicamentelor, a unor servicii medicale și a dispozitivelor medicale;
- l) Serviciile medicale solicitate de asigurat;
- m) Unele servicii și proceduri de reabilitare;
- n) Cheltuielile de personal aferente medicilor și asistenților medicali, precum și cheltuielile cu medicamentele și materialele sanitare din unitățile medico-sociale;
- o) Serviciile acordate în cadrul secțiilor/clinicilor de boli profesionale și al cabinetelor de medicină a muncii;
- p) Serviciile hoteliere solicitate de pacienții ale căror afecțiuni se tratează în spitalizare de zi;
- q) Cheltuielile de personal pentru medici, farmaciști și medici stomatologi pe perioada rezidențiatului;
- r) Serviciile de planificare familială acordate de medicul de familie în cabinetele de planning din structura spitalului;
r^1) Serviciile de consiliere psihologică postnatală acordate în cadrul unităților sanitare de specialitate ori unităților sanitare care au în structură secții/compartimente de obstetrică-ginecologie;
- s) Cheltuielile de personal pentru medicii și personalul sanitar din unitățile sau secțiile de spital cu profil de recuperare distrofici, recuperare și reabilitare neuropsihomotorie sau pentru copii bolnavi HIV/SIDA, reorganizate potrivit legii;
- t) Activitățile de interes deosebit în realizarea obiectivelor strategiei de sănătate publică, definite prin contractul-cadru;
ț) Testarea cu teste rapide antigen din proba nazofaringiană în vederea depistării infecției cu SARS-CoV-2 desfășurată prin farmaciile comunitare și oficinele comunitare rurale;
- u) Transplantul de organe, țesuturi sau celule de origine umană, cu excepția cazurilor prevăzute în contractul-cadru și în normele de aplicare ale acestuia, precum și a tratamentului în ambulatoriu al stării posttransplant pentru bolnavii transplantați, asigurat în cadrul programelor naționale de sănătate curative.
Ce exepții acoperă asigurarea de sănătate la decontare
Cu excepția situațiilor prevăzute la litera e), costurile pentru reconstrucția mamară prin endoprotezare și simetrizarea ulterioară a acesteia în cazul intervențiilor chirurgicale oncologice sunt suportate din bugetul Fondului Național Unic de Asigurări Sociale de Sănătate.
Pentru serviciile care nu sunt acoperite din fond, necesare personalului armatei și al Ministerului Afacerilor Interne care a fost rănit, a devenit invalid sau a dobândit alte afecțiuni fizice sau psihice în timpul sau în legătură cu participarea la acțiuni militare, finanțarea este asigurată din bugetul de stat, în conformitate cu reglementările stabilite prin hotărâre a Guvernului.
Tarifele pentru serviciile menționate la litera b), c), f) și m), precum și contribuția personală prevăzută la litera k), sunt stabilite prin contractul-cadru.
Cheltuielile pentru activitățile menționate la literele q), r) și s) sunt suportate din bugetul de stat.
Cheltuielile pentru activitățile menționate la litera n) sunt acoperite prin transferuri de la bugetul de stat către bugetele locale, prin intermediul bugetului Ministerului Sănătății.
Cheltuielile pentru activitățile menționate la litera ț) sunt asigurate prin transferuri de la bugetul de stat către Fondul Național Unic de Asigurări Sociale de Sănătate, prin intermediul bugetului Ministerului Sănătății.